สวัสดีครับ ในบทนี้ผมจะพูดถึงเรื่อง การปฏิบัติตัวเมื่ออยู่ต่อหน้าผู้ใหญ่นะครับ เวลาที่เราเจอผู้ใหญ่ครั้งแรกเนี่ย เราเป็นเด็ก เราก็ต้องยกมือไหว้นะครับ เพื่อเป็นการแสดงความเคารพ เป็นการทักทายผู้ใหญ่นะครับ ผู้ชายก็ยกมือไหว้ แล้วก็พูดว่า “สวัสดีครับ” ผู้หญิงก็ “สวัสดีค่ะ” อย่างงี้นะครับ ห้ามพูดแบบ ไม่มีหางเสียงนะ อย่างเช่น “หวัดดี” อะไรอย่างเงี้ย ไม่ได้นะครับ อันนั้นเราใช้กับเพื่อน ผู้ใหญ่ต้องพูดว่า “สวัสดีครับ” แบบนี้นะครับ ถ้าเกิดว่าเราต้องมีการสนทนากับผู้ใหญ่เนี่ย เราก็ต้องเป็นผู้ฟังที่ดีนะครับ เวลาที่ผู้ใหญ่พูดอะไรมาเนี่ย เราก็ต้องรับฟัง แล้วก็พูดว่า ครับ ๆ ๆ อะไรอย่างงี้นะครับ ไม่ใช่ทำหน้าไม่สนใจ มองนู่น มองนี่ ผู้ใหญ่พูดอะไรมา ทำเป็นหูทวนลมอย่างงี้ไม่ได้นะครับ บางครั้งเนี่ย ผู้ใหญ่เขาอาจจะมีการตักเตือนหรือว่าสั่งสอนเรานะครับ เราก็ต้องรับฟัง ไม่ใช่เถียงผู้ใหญ่นะ เขาสอนอะไรเรามา เราก็ต้องรับฟังนะครับ ถึงแม้ว่าบางครั้งเนี่ย เราอาจจะไม่เห็นด้วย แต่ว่าในฐานะที่เราเป็นเด็กเนี่ย เราควรที่จะเป็นผู้ฟังที่ดีนะครับ ต้องรับฟังผู้ใหญ่ เพราะว่าผู้ใหญ่เนี่ย เขามีประสบการณ์มากกว่าเรา เขาอาบน้ำร้อนมาก่อนเรา เขาเจอเรื่องที่เราเนี่ย ยังไม่เคยเจอมาก่อน ดังนั้นสิ่งที่ดีที่สุดก็คือ ไม่ควรเถียงกับผู้ใหญ่นะครับ เมื่อก่อนตอนที่ผมเป็นเด็กเนี่ย ผมชอบปั่นจักรยาน แล้วทีนี้เนี่ย ผมชอบปั่นเร็วไง แล้วพ่อก็บอกว่า อย่าปั่นเร็ว เดี๋ยวมันจะล้ม อย่างเงี้ย ผมก็ไม่ฟังไง ผมก็บอกว่า ไม่ล้มหรอก ผมไหวอยู่แล้ว อะไรอย่างเงี้ย ผมก็ปั่น ๆ ๆ ๆ ๆ ทีนี้ เราเป็นเด็กเนี่ย เราคุมไม่อยู่ไง จักรยานมันคันใหญ่ แล้วเราก็พลาด ล้ม จักรยานนี้คือ ตีลังกาปลิวขึ้นฟ้า แล้วผมก็ฟันหน้าหักสองซี่เลยนะครับ ตั้งแต่นั้นมาเนี่ย ผมก็ไม่กล้าปั่นจักรยานเร็วเลยนะครับ เพราะว่ากลัวจะพลาดเหมือนตอนเด็ก ๆ เห็นไหมครับ เราควรที่จะฟังผู้ใหญ่แนะนำ ไม่ใช่ว่า เราคิดว่าเราเป็นเด็กแล้วเราเจ๋งอะ แต่ผู้ใหญ่เขารู้นะว่า อะไรที่มันควรจะทำ อะไรที่ไม่ควรจะทำเนี่ย เพราะว่าเด็กส่วนใหญ่เนี่ย จะไม่ค่อยรอบคอบ จะรู้เท่าไม่ถึงการณ์ไง แต่ผู้ใหญ่เขาเห็นแล้วว่า เออ..เรายังตัวเล็ก เรายังปั่นจักรยานได้ไม่แข็งเท่าไหร่ แล้วอีกอย่างเนี่ย จักรยานก็คันใหญ่ด้วย ถ้าเราพลาดขึ้นมาคือเราล้มอยู่แล้วอะ เวลาที่ผู้ใหญ่ให้สิ่งของกับเราเนี่ย เราก็ต้องยกมือไหว้แล้วก็พูดว่า “ขอบคุณครับ” “ ขอบคุณค่ะ” เสมอนะครับ อย่างเช่นเวลาที่ผมไปเยี่ยม อากง อาม่าเนี่ย ผมก็จะเข้าไปสวัสดีแกนะครับ พูดว่าสวัสดีครับ สบายดีไหมครับ เป็นยังไงบ้างครับช่วงนี้ สุขภาพร่างกายเป็นยังไงบ้าง ดีขึ้นไหมครับ ยังเจ็บตรงไหนหรือเปล่า ก็คือเราต้องแสดงความเป็นห่วง แล้วก็พูดสนทนากับผู้ใหญ่นะครับ บางครั้งเนี่ย อากง อาม่า เขาก็จะเอาเงินให้เรา เป็นค่าขนมนะครับ เราก็ต้องรับมา แล้วก็บอกว่า “ขอบคุณครับ” “ขอบคุณค่ะ” เราไม่ควรที่จะปฏิเสธของที่ผู้ใหญ่ให้นะครับ คือบางคนเกรงใจไง ไม่กล้าที่จะรับอย่างเงี้ย เราไม่ต้องเกรงใจนะครับ เวลาที่ผู้ใหญ่ให้ของเรามาเนี่ย เราควรจะรับเอาไว้ก่อน เพราะไม่งั้นเนี่ย มันจะเป็นการเสียน้ำใจนะครับ เขาอุตส่าห์ให้อะไรเรามา แล้วเราไม่รับเนี่ย เขาจะเสียความรู้สึกนะครับ เวลาที่เราเดินผ่านผู้ใหญ่เนี่ย เราก็ต้องเดินค่อมตัวนะครับ ไม่ใช่เดินหลังตรงเดินผ่านไป ไม่ได้นะครับ คนไทยเขาถือนะ เขาจะให้ความเคารพกับผู้ใหญ่มาก คือเมืองนอกเนี่ยอาจจะไม่มีนะ แต่ว่าเมืองไทยเนี่ย ถ้าเราเดินผ่านผู้ใหญ่เช่น เดินผ่าน คุณลุง คุณป้า คุณน้า คุณอา คุณยาย อะไรพวกเนี้ย เราก็ต้องเดินค่อมตัวนะครับ แล้วก็เดินผ่านไป อย่าเดินแบบหลังตรงเทียบกับแกนะ ไม่ได้เลย การที่เราเดินค่อมตัวเนี่ย มันเป็นการแสดงความเคารพนะครับ ก็คือเราอ่อนน้อม ถ่อมตน ไม่ใช่เดินกร่าง เดินตัวตรง ผ่านแบบไม่สนใจใคร ไม่ได้นะครับ ผมเคยเดินผ่านฝรั่งแก่ ๆ คนหนึ่งอะ แกอายุประมาณสัก สี่ ห้าสิบเนี้ย ผมก็เดินคร่อมตัว แล้วก็เดินผ่านแกไป แกก็หันมามองผม แล้วก็ทำหน้า งง ๆ ผมก็ไม่ได้พูดอะไรนะครับ ก็เดินผ่านไป คือเราถูกปลูกฝังมานานแล้วอะ เวลาที่เราเดินผ่านผู้ใหญ่ ต้องค่อมตัวเสมออะ จนมันเป็นนิสัยอะ คือฝรั่งอาจจะไม่มีอย่างเงี้ย แต่ว่าคนไทยเขาทำเป็นนิสัยแล้วนะครับ